Ísraelska lögreglan hefur sleppt íslensku konunum tveimur og frönsku konunum tveimur sem voru handteknar í morgun þegar þær aðstoðuðu palestínska bændur við ólífutínslu . Björk Vilhelmsdóttir , önnur íslensku kvennanna , segir að þeim hafi verið gerð grein fyrir því að ef þær létu aftur sjá sig við ólífutínslu á Vesturbakkanum yrðu þær handteknar og mættu sæta ákæru . „ Við vorum í haldi í þrjá tíma en við erum eiginlega verr staddar núna , á landtökusvæði hér í Ariel . Nú fyrst erum við orðnar ólöglegar , enda landtökusvæði ólögleg samkvæmt alþjóðalögum , en ekki einhver ólífutínslusvæði eins og við vorum á . Við erum að leita að leigubíl núna til að komast í burtu , við höfum aldrei verið áður á landtökusvæði , við erum alveg dauðhræddar hérna , “ segir Björk í samtali við Stundina . „ Nú fyrst erum við orðnar ólöglegar , enda landtökusvæði ólögleg samkvæmt alþjóðalögum “ Konurnar fjórar eru sjálfboðaliðar á vegum Alþjóða friðarstarfs kvenna og hafa þær að undanförnu veitt verndandi viðveru til aðstoðar palestínskum bændum á herteknu svæðunum á Vesturbakkanum . Þær voru handteknar í morgun við slíka iðju . „ Við fengum að vera allar fjórar saman , við tvær frá Íslandi og tvær franskar konur , inni á einhverri skrifstofu . Það var mikill stuðningur að því . Það var þarna fullt af löggum allt í kringum okkur . Við mættum aldeilis ekki vinsamlegu viðmóti og þeir meira að segja neituðu að tala við íslenska ræðismanninn . Ég veit hins vegar að íslenska borgaraþjónustan hjálpaði til við að fá okkur lausar , maðurinn minn sagði mér að hann hefði fengið þær upplýsingar að við værum lausar áður en ég hringdi í hann . “ Björk segir að konurnar hafi ekki setið undir hótunum eða ógnunum á meðan þær voru í haldi en þegar verið var að taka þær fastar hafi þeim verið sýnd handjárn og haft í hótunum við þær . „ Það var sagt við okkur að við værum inni á lokuðu hernaðarsvæði en við vorum nú þarna með bónda sem hafði leyfi til að tína ólívur á svæðinu , það var nú ekki meira hernaðasvæði en svo . Þetta kom okkur algjörlega í opna skjöldu . Og þó , kannski ekki alveg því við vissum af því að það var búið að vera að reka alþjóðlega sjálfboðaliða i burtu af svæðinu . Við vorum látnar lausar með því fororði að við skyldum ekki láta sjá okkur þarna meira í Burin , á þessu lokaða hernaðarsvæði . Ef svo yrði þá yrðum við handteknar fyrir alvöru og kærðar fyrir athæfið . „ Ég hef bara mestar áhyggjur af því að mér verði meinað að koma aftur “ Björk hefur áður verið í Palestínu við sjálfboðaliðastörf af svipuðum toga . Hún segir að henni finnist sem nú sé óvenju mikil harka í viðbrögðum Ísraelsmanna . „ Tengiliður okkar við bændur á svæðinu er á sama máli . Við ætluðum upphaflega til annars bónda á svæðinu en sá hafði hringt í morgun og látið vita af því að lögreglan væri kominn á svæðið og segði að alþjóðlegir sjálfboðaliar mættu ekki vera á svæðinu . Svo við fórum bara til annars bónda . Björk á flug heim til Íslands á morgun en hún er búin að vera í þrjár vikur í Palestínu . Spurð hvort hún hafi áhyggjur af því að henni verði á einhvern hátt gert erfitt fyrir á leiðinni heim segir Björk að það komi bara í ljós annað kvöld en vissulega hafi ýmsir sem lent hafa upp á kant við ísraelsk stjórnvöld fengið að finna fyrir því . „ Ég hef bara mestar áhyggjur af því að mér verði meinað að koma aftur . “ Allar athugasemdir eru ábyrgð á þeirra sem þær skrifa . Stundin áskilur sér rétt til að fjarlægja ærumeiðandi og óviðeigandi athugasemdir . Nýtt á Stundinni Brynjar Níelsson um Siðmennt : „ Vonlaus félagsskapur “ og „ einhver sá vitlausasti “ Fréttir „ Þetta er bara fellibylur , þetta helvíti “ Fréttir Rannsakar íslenska ofbeldismenn Rok í Reykjavík Myndir Rafmagn víða farið af um norðanvert landið Fréttir Varðskipið Þór til taks fyrir vestan Fréttir Ólafur Guðsteinn Kristjánsson Í upphafi var orðið Oslóartréð flæktist og sat fast í krana Fréttir Reyna að bjarga jólakettinum Fréttir Stúdentar krefjast þess að HÍ hætti tanngreiningum á hælisleitendum Fréttir Samfélagið speglað með íhygli , alvöru og prakkaraskap